
EHDOTUKSET
Kansalaisvapauksien sekä oikeus- ja sisäasioiden valiokunta pyytää asiasta vastaavaa perussopimus-, työjärjestys- ja toimielinasioiden valiokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
1.	panee merkille, että noin 50 miljoonaa ihmistä kuuluu kansalliseen vähemmistöön tai vähemmistökieliyhteisöön EU:ssa; toteaa, että komissio ei ole toteuttanut lainsäädäntötoimia vastauksena eurooppalaiseen kansalaisaloitteeseen ”Minority SafePack – miljoona allekirjoitusta Euroopan monimuotoisuuden puolesta”, vaikka parlamentin jäsenten suuri enemmistö tuki sitä; 
2.	toteaa, että oikeus vapaaseen liikkuvuuteen ja tämän oikeuden käyttö ovat unionin kansalaisuuden kannalta keskeisessä asemassa; huomauttaa, että Schengen-alueen luominen on yksi Euroopan yhdentymisprosessin suurimmista saavutuksista ja parantaa merkittävästi vapaata liikkuvuutta EU:ssa; toteaa neuvoston vahvistaneen 9. kesäkuuta 2011 antamissaan päätelmissä, että Bulgarian ja Romanian Schengen-alueeseen liittymisen arviointiprosessi on saatu menestyksekkäästi päätökseen ja että niillä on liittymisen edellyttämät tekniset valmiudet;
3.	muistuttaa, että perussopimusten mukaisesti EU:n kansalaisuus liittyy läheisesti jonkin jäsenvaltion kansalaisuuteen ja on riippuvainen siitä ja että jäsenvaltion kansalaisuuden myöntäminen kuuluu kunkin jäsenvaltion yksinomaiseen toimivaltaan; huomauttaa, että EU:n kansalaisuuden saamiseen ei ole muuta keinoa kuin jäsenvaltion kansalaisuuden saaminen;
4.	katsoo, että EU:n kansalaisuus käsittää jaetun ja yhteisen eurooppalaisen demokraattisen identiteetin ja siihen kuuluvat erityiset oikeudet, kansalaisvelvollisuudet ja vapaudet ja että näiden oikeuksien käyttäminen vahvistaa kansalaisten yhteyttä EU:hun; 
5.	muistuttaa, että Euroopan unionin toiminnasta tehdyn sopimuksen (SEUT) 20 artiklan mukaan unionin kansalaisuus perustuu jäsenvaltion kansalaisuuteen; korostaa, että on tärkeää jatkaa tämän järjestelmän soveltamista myös perussopimusten mahdollisten tulevien tarkistusten jälkeen;
6.	kehottaa EU:ta edistämään digitaalista vuosikymmentä varten annetun digitaalisia oikeuksia ja periaatteita koskevan eurooppalaisen julistuksen pohjalta sellaisen Euroopan unionin digitaalisten oikeuksien säännöstön hyväksymistä, johon sisältyvät kansalaisuuteen liittyvät digitaaliset oikeudet; 
7.	kehottaa komissiota antamaan uuden tiedonannon, jossa selvennetään tiettyjä keskeisiä käsitteitä, jotka sisältyvät Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella annettuun direktiiviin 2004/38/EY[footnoteRef:1], jotta jäsenvaltioille voidaan antaa ajantasaiset ohjeet, jotka voisivat osaltaan parantaa direktiivin täytäntöönpanoa kansallisella tasolla ja siten hyödyttää EU:n kansalaisia ja heidän perheenjäseniään;  [1:  Euroopan parlamentin ja neuvoston direktiivi 2004/38/EY, annettu 29. huhtikuuta 2004, Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella, asetuksen (ETY) N:o 1612/68 muuttamisesta ja direktiivien 64/221/ETY, 68/360/ETY, 72/194/ETY, 73/148/ETY, 75/34/ETY, 75/35/ETY, 90/364/ETY, 90/365/ETY ja 93/96/ETY kumoamisesta (EUVL L 158, 30.4.2004, s. 77).] 

8.	kehottaa komissiota esittämään viipymättä ehdotuksen, jolla päivitetään ja parannetaan konsuliviranomaisten antamaa suojelua koskevaa direktiiviä[footnoteRef:2], muun muassa antamalla EU:n edustustoille aktiivisempi rooli aliedustettujen EU:n kansalaisten avustamisessa, kun he asuvat tai matkustavat EU:n ulkopuolella;  [2:  Neuvoston direktiivi (EU) 2015/637, annettu 20. huhtikuuta 2015, yhteensovittamis- ja yhteistyötoimenpiteistä edustusta vailla oleville unionin kansalaisille kolmansissa maissa annettavan konsuliviranomaisten suojelun helpottamiseksi ja päätöksen 95/553/EY kumoamisesta (EUVL L 106, 24.4.2015, s. 1).] 

9.	kehottaa Euroopan unionin neuvostoa ja Eurooppa-neuvostoa tekemään tarvittavat toimet sen varmistamiseksi, että kaikki tekniset kriteerit täyttävät maat voivat liittyä Schengen-alueeseen, jotta kaikki unionin kansalaiset voivat hyödyntää oikeuttaan vapaaseen liikkuvuuteen ja heidän tunteensa eurooppalaisesta identiteetistä vahvistuu; 
10.	kehottaa komissiota pyrkimään aktiivisesti vastavuoroisiin viisumisopimuksiin EU:n ulkopuolisten maiden ja asianomaisten jäsenvaltioiden kanssa, jotta varmistetaan yhdenvertainen kohtelu ja noudatetaan viisumien vastavuoroisuuden periaatetta, millä edistetään kaikkien EU:n kansalaisten liikkuvuutta ja oikeuksia;
11.	kehottaa jäsenvaltioita tiedottamaan liikkuville EU:n kansalaisille heidän rekisteröityessään asuinjäsenvaltiossaan heidän vaalioikeuksistaan sekä Euroopan parlamentin vaaleja ja kunnallisvaaleja koskevista vaalimenettelyistä ja tarjoamaan heille mahdollisuuden rekisteröityä välittömästi äänestäjiksi;
12.	kehottaa neuvostoa hyväksymään nopeasti liikkuvien unionin kansalaisten vaalioikeuksista Euroopan parlamentin vaaleissa annetun neuvoston direktiivin[footnoteRef:3] ja liikkuvien unionin kansalaisten vaalioikeuksista kunnallisvaaleissa annetun neuvoston direktiivin[footnoteRef:4] tarkistamisen parlamentin hyväksymän kannan mukaisesti; [3:  Komission ehdotus neuvoston direktiiviksi niille unionin kansalaisille, jotka asuvat jäsenvaltiossa, mutta eivät ole sen kansalaisia, Euroopan parlamentin vaaleissa kuuluvaa äänioikeutta ja vaalikelpoisuutta koskevista yksityiskohtaisista säännöistä (COM(2021)0732).]  [4:  Ehdotus neuvoston direktiiviksi niiden unionin kansalaisten kunnallista äänioikeutta ja vaalikelpoisuutta koskevista yksityiskohtaisista säännöistä, jotka asuvat jäsenvaltiossa, jonka kansalaisia he eivät ole (COM(2021)0733).] 

[bookmark: _GoBack]13.	korostaa, että EU:n toimielimien pitäisi tiiviimmin kannustaa kansalaisia lisäämään tietämystä, tietoa ja ymmärrystä niistä oikeuksista ja vapauksista, jotka johtuvat heidän unionin kansalaisuudestaan, ja että EU:n kansalaisuuden käytännön soveltamisessa on edelleen huomattavia puutteita; katsoo, että EU:n kansalaisuuden potentiaalin hyödyntämiseksi paremmin EU:n olisi toteutettava toimia, joilla taataan EU:n perusarvojen suojelu; muistuttaa, että vähemmistöjen, myös kansallisten ja kielivähemmistöjen, suojelu on yksi Euroopan unionin perusarvoista ja samalla sen keskeinen tehtävä;
14.	kehottaa jäsenvaltioita maksimoimaan kaikkien kansalaistensa, myös sosiaalisesti heikommassa asemassa olevien ryhmien, osallistumisen yhteiskuntaan vahvistamalla heidän tietouttaan vaalioikeuksista tiedotuskampanjoilla, kannustamalla heitä osallistumaan julkisiin keskusteluihin ja ottamalla käyttöön asianmukaisia järjestelyjä, jotka on räätälöity sopimaan kansallisiin äänestysmenettelyihin, jotta helpotetaan sellaisten henkilöiden äänestämistä, jotka kuuluvat marginalisoituneisiin, vähemmistössä oleviin tai haavoittuvassa asemassa oleviin ryhmiin ja joilla on vaikeuksia äänestää, esimerkiksi antamalla mahdollisuuden valita äänestyspaikka ja käyttää avustavia teknologioita, muotoja ja tekniikoita; kehottaa lisäksi jäsenvaltioita sallimaan vammaisten henkilöiden käyttää pyynnöstä itse valitsemaansa henkilöä äänestysavustajana ja pyrkimään tarjoamaan mahdollisuuden äänestää postitse ja mahdollisesti helpottaa entisestään äänestämistä ennakkoon, valtakirjalla sekä sähköisesti ja verkossa; 
15.	kehottaa jäsenvaltioita toteuttamaan toimenpiteitä vaaliprosessiensa pitämiseksi puhtaana ääriliikehdinnästä, disinformaation levittämisestä ja ulkomaisesta vaikuttamisesta; 
16.	palauttaa mieliin, että oikeutta osallistua demokraattiseen toimintaan ja velvoitetta varmistaa, että päätökset tehdään mahdollisimman avoimesti ja mahdollisimman lähellä kansalaisia, suojellaan Euroopan unionista tehdyn sopimuksen 10 artiklalla; kehottaa EU:n toimielimiä ja jäsenvaltioita varmistamaan, että julkiselle kuulemiselle ja avoimuudelle on riittävästi aikaa, sekä julkaisemaan julkiset asiakirjat ennakoivasti; 
17.	kehottaa neuvostoa ja komissiota jatkamaan neuvotteluja asetuksen (EY) N:o 1049/2001[footnoteRef:5] tarkistamisesta sen varmistamiseksi, että EU:n kansalaiset voivat käyttää täysimääräisesti oikeuttaan tutustua asiakirjoihin ja valvoa EU:n toimielimiä, elimiä ja virastoja; [5:  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).] 

[bookmark: restart]18.	kehottaa jäsenvaltioita poistamaan täysin käytöstä sijoittajien kansalaisuusjärjestelyt sekä muut vastaavat kansalliset järjestelmät tai ohjelmat, joiden kautta on mahdollista hankkia maan kansalaisuus ja jotka käsittävät EU:n kansalaisuuden suoran tai välillisen myynnin, koska nämä ohjelmat ovat eettisesti, oikeudellisesti ja taloudellisesti moitittavia, luonnostaan yhteensopimattomia vilpittömän yhteistyön periaatteen kanssa, heikentävät itse EU:n kansalaisuuden käsitettä ja rikkovat EU:n periaatteita ja arvoja; muistuttaa, että nämä järjestelmät aiheuttavat unionin kansalaisille useita vakavia turvallisuusriskejä, kuten rahanpesusta ja korruptiosta johtuvia riskejä; katsoo, että se, ettei unionilla ole yhteisiä normeja järjestelmistä, joilla myönnetään oleskeluoikeus sijoitusten perusteella, voi myös aiheuttaa turvallisuusriskejä ja heikentää osaltaan unionin yhtenäisyyttä;
19.	tuomitsee sen, että kaikkialla EU:ssa esiintyy edelleen monenlaista syrjintää; muistuttaa, että EU:n perusoikeuskirjan 21 artiklassa kielletään muun muassa sukupuoleen, rotuun, ihonväriin tai etniseen taikka yhteiskunnalliseen alkuperään, geneettisiin ominaisuuksiin, kieleen, uskontoon tai vakaumukseen, poliittisiin tai muihin mielipiteisiin, kansalliseen vähemmistöön kuulumiseen, varallisuuteen, syntyperään, vammaisuuteen, ikään tai sukupuoliseen suuntautumiseen perustuva kaikenlainen syrjintä; toistaa, että haavoittuvassa asemassa oleviin ryhmiin ja vähemmistöihin kohdistuvaa syrjintää on torjuttava, ja toistaa kehotuksensa luoda kattava EU:n suojelujärjestelmä, johon sisällytetään olemassa olevat kansainvälisen oikeuden välineet ja jossa noudatetaan hyväksi havaittuja EU:n parhaita käytäntöjä;
20.	kehottaa laatimaan SEUT-sopimuksen 25 artiklan nojalla EU:n kansalaisuuden säännöstön, jossa kootaan yhteen nykyiset kansalaisuuteen liittyvät oikeudet, päivitetään niitä ja luodaan uusia oikeuksia; muistuttaa, että EU:n kansalaisuuden säännöstön laatiminen ja näiden uusien oikeuksien päivittäminen olisi toteutettava perussopimusten mukaisesti;
21.	kehottaa sisällyttämään EU:n kansalaisuuden säännöstöön horisontaalisen syrjintäkieltolausekkeen lisätakeena tasa-arvosta kansalaisuuteen liittyvien oikeuksien käytössä, jotta voidaan varmistaa SEUT-sopimuksen 19 mukaisesti yhdenmukainen suojelun taso unionissa marginalisoituneille ja haavoittuvassa asemassa oleville ryhmille; 
22.	kehottaa komissiota ottamaan nämä ehdotukset huomioon tulevassa EU:n kansalaisuutta vuonna 2023 koskevassa katsauksessa ja toteuttamaan tarvittavat toimet, jotta ne voidaan panna täytäntöön SEUT-sopimuksen 25 artiklan mukaista menettelyä noudattaen.

